Jouko Sirola Ihmeellinen matka halki Suomen äärimmäisten seutujen
Jouko Sirolan huikea suurteos kertoo matkasta Suomen ympäri. Matka lähtee liikkeelle Loviisan Pernajasta eteläisestä Suomesta ja etenee itärajaa myötäillen valtakunnan pohjoisille rajoille. Lapin käsivarresta pudotaan länsirannikolle ja rannikkoa seuraten Varsinais-Suomeen, kunnes matka Espoon syrjiä ihmetellen kiertyy takaisin lähtöpisteeseensä. Sirola tavoittaa herkullisesti ja terävästi – toisinaan täysin röyhkeästi – valittujen paikkakuntien mielenmaisemat ja tunnelmat. Ihmeellinen matka on karnevalistinen matkakertomus, totuuspohjaista kaunokirjallisuutta, joka tulkitsee asiat juuri niin kuin ne sillä hetkellä näyttävät olevan. Kertomukset paikkakunnista ovat syntyneet nimettömien paikallisten ihmisten puheiden perusteella, hetken havainnoista. Faktat ovat rehellisesti tarkistamattomia, ja sen vuoksi erityisen horjumattomia. Ihmeellinen matka on merkkiteos Suomestamme – rajoista ja rajoituksistamme. Jouko Sirola (s.1963) on julkaissut novelleja, romaaneja, pakinoita sekä tieto- ja kaunokirjan keinoja käyttävän teoksen Lumottu niitty (2012). Viimeisin romaani Palanneiden vuoksi ilmestyi vuonna 2016. Sirolan kirjoja voi luonnehtia runolliseksi proosaksi, mutta tekstien taustalla kytee yhteiskunnallisuus, johon kirjailija käy käsiksi ihmisen sisäisen maailman kautta. Sirola kiersi Ihmeellinen matka -kirjan tiimoilta ympäri Suomea ja keräsi materiaalia vuosien 2016-2019 ajan.